钦定古今图书集成/明伦汇编/皇极典/第260卷 > 去邪疏 前人
## 钦定古今图书集成/明伦汇编/皇极典/第260卷 > 去邪疏 前人

“奸邪之人，其为心险，其用术巧。惟险也，故千态万状
而人莫能知；惟巧也，故千蹊万径而人莫能御。”人君
不察，以谄为恭，以诈为公，以欺为可信，以佞为可近。
喜怒爱恶，人主固不能无，然有可者，有不可者，而奸
邪之人，一于迎合，窃其势“以立己之威，济其欲以结
主之爱，爱隆于上，威擅于下，大臣不敢议，近亲不敢”
言，毒被天下，而上莫之知，此前人所谓“城狐”也，所谓
“社鼠”也。至是而求去之，不已难乎？虽然，此由人主不
悟，误至于此，犹有说焉。如宇文士及之佞，太宗灼见
其情，而竟不能斥；李林甫妒贤嫉能，明皇洞见其奸，
而卒不能退。邪之惑人，有如此者，可不畏哉！